CELEX: C2005/315/16
Language: fi
Date: 2005-12-10 00:00:00
Title: Asia C-338/05 P: Front nationalin, M. F. Stirbois'n, B. Gollnischin, C. Langin, J. C. Martinezin, Ph. Claeysin, K. Dillenin ja M. Borghezion  19.9.2005  tekemä valitus Euroopan yhteisöjen ensimmäisen oikeusasteen tuomioistuimen (toinen jaosto) asiassa T-17/04, Front National ym. vastaan Euroopan unionin neuvosto,  11.7.2005  antamasta määräyksestä

10.12.2005   
            
            
               FI
            
            
               Euroopan unionin virallinen lehti
            
            
               C 315/9
            
         Front nationalin, M. F. Stirbois'n, B. Gollnischin, C. Langin, J. C. Martinezin, Ph. Claeysin, K. Dillenin ja M. Borghezion 19.9.2005 tekemä valitus Euroopan yhteisöjen ensimmäisen oikeusasteen tuomioistuimen (toinen jaosto) asiassa T-17/04, Front National ym. vastaan Euroopan unionin neuvosto, 11.7.2005 antamasta määräyksestä
   (Asia C-338/05 P)
   (2005/C 315/16)
   Oikeudenkäyntikieli: ranska
   Front national ym. ovat valittaneet 19.9.2005 Euroopan yhteisöjen tuomioistuimeen Euroopan yhteisöjen ensimmäisen oikeusasteen tuomioistuimen (toinen jaosto) asiassa T-17/04, Front national ym. vastaan Euroopan unionin neuvosto, 11.7.2005 antamasta määräyksestä. Valittajan edustajana on avocat W. de Saint-Just.
   Valittajat vaativat, että yhteisöjen tuomioistuin kumoaa kanteen kohteena olevan 11.7.2005 annetun määräyksen kaikkine oikeusvaikutuksineen.
   Oikeudelliset perusteet ja pääasialliset perustelut:
   Valittajat, eli Front national, joka on poliittinen puolue, ja erilaisiin kansallisiin poliittisiin ryhmittymiin (Front national, Lega Nord, Vlaams Blok) kuuluvat Euroopan parlamentin jäsenet vaativat ensimmäisen oikeusasteen tuomioistuimessa, että tämä kumoaisi Euroopan tason poliittisia puolueita ja niiden rahoitusta koskevista säännöistä 4 päivänä marraskuuta 2003 annetun Euroopan parlamentin ja neuvoston asetuksen (EY) N:o 2004/2003 (1) muun muassa sillä perusteella, että kyseinen asetus on lainvastainen ja että se on ristiriidassa yhdenvertaisen kohtelun, avoimuuden ja poliittisen moniarvoisuuden periaatteiden ja toissijaisuusperiaatteen kanssa, ja sellaisen olettaman perusteella, että se merkitsee harkintavallan väärinkäyttöä.
   Ensimmäisen oikeusasteen tuomioistuin katsoi 11.7.2005 tekemässään ratkaisussa ensinnäkin, että riidanalainen asetus koskee Front nationalia suoraan (48 kohta). Ensimmäisen oikeusasteen tuomioistuin totesi kuitenkin, ettei se puolestaan koske nyt valittajina olevia parlamentin jäseniä suoraan (52 kohta). On kuitenkin selvää, että kyseiset parlamentin jäsenet eroavat toimintansa ja poliittiseen ryhmään sitoutumisensa puolesta ”kenestä tahansa muusta kansalaisesta”. Heillä on näin ollen myös oikeus nostaa kanne sellaisesta toimesta, jolla saatetaan kyseenalaiseksi heidän poliittisen ryhmittymänsä oikeudet ja asema. Ensimmäisen oikeusasteen tuomioistuin kuitenkin katsoi, ettei kanteen kohteena oleva asetus koske Front nationalia erikseen (66 kohta).
   Ensimmäisen oikeusasteen tuomioistuin hyväksyi tältä osin Euroopan parlamentin väitteet siitä, ettei kyseisen asetuksen 4 artikla ole välittömästi sovellettava ja ettei näin ollen ”ole sellaista vaikutusta, joka asetuksesta N:o 2004/2003 seuraisi suoraan Front nationaliin nähden”.
   Kyseisen asetuksen 13 artiklassa säädetään kuitenkin, että ”4–10 artiklaa sovelletaan hetkestä, jolloin kesäkuussa 2004 järjestettävien Euroopan parlamentin vaalien jälkeen pidettävä ensimmäinen istunto julistetaan alkaneeksi”. Koska Front national asettaa Euroopan parlamentin vaaleissa listat kaikilla Ranskan suurilla alueilla, mikä myös johtaa siihen, että kun otetaan huomioon sen suuri kannatus Ranskassa, sen edustajia tulee myös valituiksi, sen toteaminen, että Front nationalilla tulee olemaan edustajia Euroopan parlamentissa, ei merkitse ekstrapolointia tai spekulointia. Tämän huomioon ottaen Euroopan tason poliittisia puolueita ja niiden rahoitusta koskevan asetuksen säännökset koskevat kyseistä puoluetta suoraan.
   
      (1)  EUVL L 297, s. 1.